[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.10.2007

COM(2007) 569 τελικό

EΓΓΡΑΦΟ ΕΡΓΑΣΙΑΣ ΤΗΣ ΕΠΙΤΡΟΠΗΣ

Πρόταση ΔΙΟΡΓΑΝΙΚHΣ ΣΥΜΦΩΝΙΑΣ Σύμπραξη για την επικοινωνιακή προβολή των ευρωπαϊκών θεμάτων

{COM(2007) 568 τελικό}{SEC(2007) 1265}{SEC(2007) 1267}

EΓΓΡΑΦΟ ΕΡΓΑΣΙΑΣ ΤΗΣ ΕΠΙΤΡΟΠΗΣ

Πρόταση ΔΙΟΡΓΑΝΙΚHΣ ΣΥΜΦΩΝΙΑΣ Σύμπραξη για την επικοινωνιακή προβολή των ευρωπαϊκών θεμάτων

Το Ευρωπαϊκό Κοινοβούλιο, το Συμβούλιο και η Επιτροπή των Ευρωπαϊκών Κοινοτήτων (στο εξής «τα τρία θεσμικά όργανα»),

Έχοντας υπόψη:

τη συνθήκη για την Ευρωπαϊκή Ένωση, τη συνθήκη για την ίδρυση της Ευρωπαϊκής Κοινότητας και τη συνθήκη για την ίδρυση της Ευρωπαϊκής Κοινότητας Ατομικής Ενέργειας (στο εξής «οι Συνθήκες»),

την ανακοίνωση της Επιτροπής με τίτλο «Σύμπραξη για την επικοινωνιακή προβολή των ευρωπαϊκών θεμάτων», που εκδόθηκε στις 3 Οκτωβρίου 2007 COM(2007) 568.

Εκτιμώντας τα ακόλουθα:

Το άρθρο 11 του χάρτη των θεμελιωδών δικαιωμάτων της Ευρωπαϊκής ΄Ενωσης ορίζει ότι κάθε πρόσωπο έχει δικαίωμα στην ελευθερία της έκφρασης και ότι το δικαίωμα αυτό περιλαμβάνει την ελευθερία γνώμης και την ελευθερία λήψης ή μετάδοσης πληροφοριών ή ιδεών, χωρίς την ανάμειξη δημοσίων αρχών και αδιακρίτως συνόρων.

Οι πολίτες προσδοκούν αντικειμενική πληροφόρηση για τα ευρωπαϊκά θέματα, η οποία να αντανακλά όλες τις απόψεις και να παρέχεται ως δημόσια υπηρεσία από τα θεσμικά όργανα της ΕΕ και από τα κράτη μέλη.

Οι αποφάσεις θα πρέπει να λαμβάνονται όσο το δυνατόν πιο ανοικτά και όσο το δυνατόν εγγύτερα στους πολίτες, σύμφωνα με το άρθρο 1 της συνθήκης για την Ευρωπαϊκή Ένωση.

Τα τρία θεσμικά όργανα αποδίδουν εξαιρετική σημασία στη βελτίωση της επικοινωνίας για τα θέματα της ΕΕ, ώστε οι ευρωπαίοι πολίτες να είναι σε θέση να ασκήσουν το δικαίωμα συμμετοχής τους στη δημοκρατική ζωή της Ένωσης.

Τα τρία θεσμικά όργανα αποδίδουν εξαιρετική σημασία στην αρχή της αγαστής συνεργασίας μεταξύ της Κοινότητας και των κρατών μελών με σκοπό την επίτευξη των στόχων της Ένωσης.

Τα τρία θεσμικά όργανα φρονούν ότι η διοργανική συμφωνία αποτελεί χρήσιμο εργαλείο που διευκολύνει τη συνεργασία μεταξύ των θεσμικών οργάνων και των άλλων οργανισμών της Κοινότητας, καθώς και μεταξύ αυτών και των κρατών μελών.

Ο στόχος μιας τέτοιας διοργανικής συμφωνίας είναι η επίτευξη σύγκλισης απόψεων ως προς τις βασικές επικοινωνιακές προτεραιότητες της Ευρωπαϊκής Ένωσης ως συνόλου, ο εντοπισμός της προστιθέμενης αξίας που επιφέρει η ευρωπαϊκή προσέγγιση στην επικοινωνία για συγκεκριμένα θέματα, η ανάπτυξη συνεργιών μεταξύ των θεσμικών οργάνων κατά τη διεξαγωγή δραστηριοτήτων που σχετίζονται με τις προτεραιότητες αυτές και η ενθάρρυνση της συνεργασίας των κρατών μελών,

Συμφώνησαν τα εξής :

Ι. ΚΟΙΝΟΙ ΣΤΟΧΟΙ

1. Η ενημέρωση και η επικοινωνία για τα ευρωπαϊκά θέματα θα πρέπει να επιδιώκουν τους ακόλουθους στόχους:

- να προσφέρουν στον καθένα επαρκή και πολύπλευρη πληροφόρηση για την Ευρωπαϊκή Ένωση·

- να παράσχουν στον καθένα τη δυνατότητα να ασκήσει το δικαίωμα έκφρασης των απόψεών του και να συμμετάσχει ενεργά στο δημόσιο διάλογο για τα ευρωπαϊκά θέματα.

Όλοι οι δημόσιοι παράγοντες στην Ευρωπαϊκή Ένωση είναι υπεύθυνοι για την επιδίωξη αυτών των στόχων, τηρώντας τις αρχές της απουσίας αποκλεισμών και της πολυφωνίας, της συμμετοχής και της παρέμβασης των πολιτών, του ανοίγματος και της διαφάνειας.

2. Η παρούσα διοργανική συμφωνία, αναγνωρίζοντας τις διακριτές ευθύνες του κάθε θεσμικού οργάνου της ΕΕ, υπογραμμίζει την ανάγκη βελτίωσης του συντονισμού όσον αφορά τον τρόπο επικοινωνίας των θεσμικών οργάνων και των άλλων οργανισμών της ΕΕ για τα ευρωπαϊκά θέματα και επισημαίνει την προστιθέμενη αξία που αντιπροσωπεύει αυτή η βελτίωση. Παρέχει ένα πλαίσιο συντονισμένης δράσης γι’ αυτό το σκοπό.

3. Τα κράτη μέλη, μαζί με τα θεσμικά όργανα και τους άλλους οργανισμούς της ΕΕ, έχουν να διαδραματίσουν ουσιαστικό ρόλο στη διάδοση πληροφοριών για τα ευρωπαϊκά θέματα σε εθνικό, περιφερειακό και τοπικό επίπεδο, με σκοπό να φτάσουν σε όσο το δυνατόν περισσότερους πολίτες.

ΙΙ. ΥΠΟΓΡΑΦΟΝΤΕΣ

4. Το Ευρωπαϊκό Κοινοβούλιο, το Συμβούλιο και η Ευρωπαϊκή Επιτροπή συμφωνούν να συνεργαστούν για την υλοποίηση των προαναφερόμενων στόχων στο πλαίσιο της παρούσας διοργανικής συμφωνίας. Καλούν τα υπόλοιπα θεσμικά όργανα και τους άλλους οργανισμούς της ΕΕ να υποστηρίξουν τις προσπάθειές τους και να συμβάλουν σε μια συντονισμένη προσέγγιση της επικοινωνίας για τα θέματα της ΕΕ.

5. Τα τρία θεσμικά όργανα αναγνωρίζουν βεβαίως ότι η συμμετοχή στη διαδικασία αυτή είναι απολύτως εθελοντική, ωστόσο ενθαρρύνουν όλα τα κράτη μέλη να συμμετάσχουν ενεργά στην κοινή αυτή επικοινωνιακή προσπάθεια για τα ευρωπαϊκά θέματα.

ΙΙΙ. ΔΙΟΡΓΑΝΙΚΗ ΟΜΑΔΑ ΠΛΗΡΟΦΟΡΗΣΗΣ

6. Τα τρία θεσμικά όργανα αναγνωρίζουν τον πρωταρχικό ρόλο της διοργανικής ομάδας πληροφόρησης (IGI) στο συντονισμό της επικοινωνίας για θέματα της ΕΕ.

7. Τα τρία θεσμικά όργανα εκπροσωπούνται στην IGI από τους αντιπροέδρους του Ευρωπαϊκού Κοινοβουλίου και της Ευρωπαϊκής Επιτροπής που είναι αρμόδιοι για θέματα επικοινωνίας και από τον αμόδιο εκπρόσωπο του Συμβουλίου, συνήθως την Προεδρία.

8. Η Επιτροπή των Περιφερειών και η Ευρωπαϊκή Οικονομική και Κοινωνική Επιτροπή συμμετέχουν ως παρατηρητές στις εργασίες της IGI.

9. Η IGI έχει ως αποστολή:

- τον καθορισμό των γενικών κατευθυντήριων γραμμών για το συντονισμό της επικοινωνίας για ευρωπαϊκά θέματα·

- την επιλογή των ετήσιων επικοινωνιακών προτεραιοτήτων της ΕΕ με βάση πρόταση της Επιτροπής η οποία θα εκφράζει την ετήσια πολιτική στρατηγική (ΕΠΣ)·

- την έγκριση του ετήσιου κοινού σχεδίου εργασίας για τις δραστηριότητες επικοινωνίας, με βάση τις δράσεις που προτείνει το κάθε θεσμικό όργανο·

- την παρακολούθηση της εφαρμογής και της συνέχειας του ετήσιου κοινού σχεδίου εργασίας.

10. Η IGI θα επικουρείται από μια διοργανική τεχνική ομάδα, της οποίας έργο θα είναι η προπαρασκευή, η εφαρμογή και η εξασφάλιση της συνέχειας των αποφάσεων που λαμβάνονται.

IV. ΠΡΟΓΡΑΜΜΑΤΙΣΜΟΣ

(i) Επιλογή των επικοινωνιακών προτεραιοτήτων της ΕΕ

11. Κατά την υποβολή της ετήσιας πολιτικής στρατηγικής η Επιτροπή καθορίζει τις επικοινωνιακές της προτεραιότητες. Σε αυτή τη βάση, η Επιτροπή, σε επίπεδο IGI, προτείνει στα υπόλοιπα θεσμικά όργανα και στα κράτη μέλη ένα περιορισμένο αριθμό επικοινωνιακών προτεραιοτήτων της ΕΕ για το επόμενο έτος.

12. Πέρα από τις επικοινωνιακές αυτές προτεραιότητες της ΕΕ, κάθε θεσμικό όργανο είναι ελεύθερο να αναπτύξει τις δικές του διακριτές επικοινωνιακές δραστηριότητες προσαρμοσμένες ειδικά στους δικούς του εμπλεκομένους φορείς και στο δικό του ακροατήριο.

(ii) Κοινό σχέδιο εργασίας

13. Μόλις επιτευχθεί συμφωνία στο πλαίσιο της IGI για τις επικοινωνιακές προτεραιότητες της ΕΕ, κάθε θεσμικό όργανο και άλλος οργανισμός της ΕΕ ενημερώνει την IGI για τις επικοινωνιακές του δράσεις και τους χρηματοδοτικούς πόρους που σκοπεύει να διαθέσει για την υλοποίηση των συμφωνημένων επικοινωνιακών προτεραιοτήτων της ΕΕ. Το Συμβούλιο υποβάλλει τις αντίστοιχες δράσεις και τους χρηματοδοτικούς πόρους που έχουν προγραμματιστεί από τα κράτη μέλη.

14. Σε αυτή τη βάση, η Επιτροπή προετοιμάζει ένα κοινό ετήσιο σχέδιο εργασίας και το υποβάλλει στα υπόλοιπα θεσμικά όργανα. Το κοινό ετήσιο σχέδιο εργασίας αποστέλλεται ενημερωτικά στην Επιτροπή των Περιφερειών και στην Ευρωπαϊκή Οικονομική και Κοινωνική Επιτροπή.

15. Έπειτα από την επικύρωσή του από την IGI, το κοινό ετήσιο σχέδιο εργασίας λαμβάνεται δεόντως υπόψη από κάθε θεσμικό όργανο κατά την κατάρτιση του προϋπολογισμού.

16. Κάθε θεσμικό όργανο και άλλος οργανισμός της ΕΕ εφαρμόζει το κοινό ετήσιο σχέδιο εργασίας και τις συναφείς πρωτοβουλίες με τις δικές του ικανότητες και μέσα.

V. ΔΡΑΣΤΗΡΙΟΠΟΙΗΣΗ ΣΕ ΤΟΠΙΚΟ ΕΠΙΠΕΔΟ

(i) Τα κράτη μέλη

17. Τα τρία θεσμικά όργανα αναγνωρίζουν το ρόλο κάθε κράτους μέλους στην επικοινωνιακή προβολή των ευρωπαϊκών θεμάτων σε εθνικό, περιφερειακό και τοπικό επίπεδο, στην επίσημη γλώσσα ή γλώσσες του.

18. Ενθαρρύνουν κάθε κράτος μέλος, αφενός, να διορίσει έναν αρμόδιο επαφών υψηλού επιπέδου ως «εθνικό διευθυντή των υπηρεσιών επικοινωνίας» για ζητήματα που συνδέονται με την επικοινωνιακή προβολή των θεμάτων της ΕΕ και, αφετέρου, να υποβάλει ετήσια έκθεση σχετικά με τις δικές του επικοινωνιακές δραστηριότητες που αφορούν την ΕΕ.

19. Τα τρία θεσμικά όργανα συμφωνούν να διοργανώνουν τουλάχιστον δύο φορές το χρόνο συνεδριάσεις όλων των εθνικών διευθυντών υπηρεσιών επικοινωνίας με σκοπό να ανταλλάσσουν πληροφορίες και καλές πρακτικές και να ενθαρρύνουν, με τον τρόπο αυτό, καθώς και να υποστηρίζουν τη συμμετοχή των κρατών μελών στην επικοινωνιακή προβολή των θεμάτων της ΕΕ.

20. Συμφωνούν επίσης να αναπτύξουν το δίκτυο πληροφοριών της ΕΕ (EU-Infonet) για να διευκολύνουν τη διαρκή παρακολούθηση της επικοινωνιακής προβολής των θεμάτων της ΕΕ.

(ii) Ευρωπαϊκά θεσμικά όργανα

21. Τα τρία θεσμικά όργανα αναγνωρίζουν την ανάγκη μιας περισσότερο οργανωμένης σχέσης μεταξύ των γραφείων του Κοινοβουλίου και των αντιπροσωπειών της Επιτροπής στα κράτη μέλη, καθώς και ενίσχυσης των κοινών επικοινωνιακών δραστηριοτήτων τους, σε στενή συνεργασία με τις εθνικές αρχές.

22. Σε κάθε κράτος μέλος ενθαρρύνουν τη διεξαγωγή τακτικών συναντήσεων μεταξύ του προϊσταμένου της αντιπροσωπείας της Επιτροπής, του προϊσταμένου του γραφείου πληροφοριών του Κοινοβουλίου και του αντίστοιχου εθνικού διευθυντή υπηρεσιών επικοινωνίας για τη συζήτηση ζητημάτων που αφορούν τα επικοινωνιακά θέματα της ΕΕ.

23. Τα τρία θεσμικά όργανα συμφωνούν να αναπτύξουν νέες εταιρικές σχέσεις με τα κράτη μέλη και να επεκτείνουν τις υφιστάμενες εταιρικές σχέσεις, με σκοπό να μετατρέψουν τις επικοινωνιακές προτεραιότητες της ΕΕ σε απτή δράση σε εθνικό, περιφερειακό και τοπικό επίπεδο.

24. Συμφωνούν να χρησιμοποιήσουν κατά τον καλύτερο δυνατό τρόπο όλα τα εργαλεία και τα δίκτυα επικοινωνίας που υπάρχουν, τα οποία λειτουργούν ως διεπαφή μεταξύ της ΕΕ και των πολιτών της.

VI. ΠΑΡΑΚΟΛΟΥΘΗΣΗ, ΑΞΙΟΛΟΓΗΣΗ ΚΑΙ ΕΤΗΣΙΟΣ ΔΙΑΛΟΓΟΣ

25. Με την επιφύλαξη της αυτονομίας τους, τα τρία θεσμικά όργανα αναγνωρίζουν την ανάγκη αποτελεσματικής παρακολούθησης της εφαρμογής του από κοινού συμφωνηθέντος σχεδίου εργασίας τους.

26. Η IGI αξιολογεί ετησίως τα αποτελέσματα του σχεδίου εργασίας με βάση τις εκθέσεις που υποβάλλει το κάθε θεσμικό όργανο της ΕΕ.

27. Τα τρία θεσμικά όργανα συμφωνούν να διεξάγουν ετησίως διάλογο για την επικοινωνία, με σκοπό την αξιολόγηση της εφαρμογής του σχεδίου εργασίας, και να παρέχουν καθοδήγηση για το επόμενο έτος.

28. Ο ετήσιος αυτός διάλογος θα διεξάγεται στο Ευρωπαϊκό Κοινοβούλιο. Θα συμμετέχουν τα τρία θεσμικά όργανα υπό την παρουσία της Προεδρίας του Συμβουλίου. Οι συμβουλευτικοί οργανισμοί θα καλούνται να συμμετάσχουν.

VII. ΡΗΤΡΑ ΕΠΑΝΕΞΕΤΑΣΗΣ

29. Η λειτουργία της παρούσας διοργανικής συμφωνίας επανεξετάζεται κατά την έναρξη της θητείας της νέας Επιτροπής και του νέου Κοινοβουλίου.